สหกรณ์ส่ง5พันล.ให้กู้ดอกต่ำ
ชสอ.จัดเงินกู้พิเศษวงเงิน 5,000 ล้าน ปล่อยกู้ต่อรายย่อย คิดดอกเบี้ย 4.6%
23 พ.ย. 2558

ชสอ.จัดเงินกู้พิเศษวงเงิน 5,000 ล้าน ปล่อยกู้ต่อรายย่อย คิดดอกเบี้ย 4.6%
นายเฉลิมพล ดุลสัมพันธ์ ประธานชุมนุมสหกรณ์ออมทรัพย์แห่งประเทศไทย (ชสอ.) เปิดเผยว่า ชสอ.ได้จัดทำโครงการเงินกู้พิเศษเพื่อการบริหารสหกรณ์ โดยเตรียมวงเงินรวม 5,000 ล้านบาท ซึ่งมีวัตถุประสงค์ที่จะปล่อยเงินกู้ให้กับสมาชิกสหกรณ์ โดยคิดอัตราดอกเบี้ย 4.6% (กรณีได้รับเฉลี่ยคืนเท่าอัตราปีก่อนอัตราเงินกู้สุทธิจะเหลือ 4.43%) ทั้งนี้กำหนดวงเงินกู้ต่อรายสูงสุดไม่เกิน 500 ล้านบาท ชำระคืนเป็นงวดรายเดือนไม่เกิน 36 เดือน
ทั้งนี้ อัตราดอกเบี้ยเงินกู้ของ ชสอ.ที่คิดกับสมาชิกจะถูกกว่าอัตราดอกเบี้ยเงินกู้ของธนาคารพาณิชย์ประมาณ 2-3% โดยปัจจุบันอัตราดอกเบี้ยเงินกู้ลูกค้ารายใหญ่ชั้นดี (เอ็มแอลอาร์) ของธนาคารพาณิชย์ จะอยู่ที่ 6.5-8%
ขณะเดียวกัน ได้ออกโครงการเงินฝากประจำและตั๋วสัญญาใช้เงิน “รุ่นทรัพย์มั่นคง” เริ่มตั้งแต่วันนี้ถึง 15 ม.ค. 2559 โดยเงินฝากออมทรัพย์อยู่ที่ 0.45-80 บาท เงินฝาก 1 เดือนอัตราดอกเบี้ย 1-1.35% เงินฝากระยะเวลา 3 เดือน อัตราดอกเบี้ย 1.65-2.35% เงินฝากประจำ 6 เดือน อัตราดอกเบี้ย 1.95-2.75% และเงินฝาก 12 เดือน อัตราดอกเบี้ย 2.35-2.95% ซึ่งอัตราดอกเบี้ยเงินฝากของ ชสอ.นั้นสูงกว่าระบบธนาคารพาณิชย์ทั่วไป
ทางด้าน นายสมศักดิ์ กังธีระวัฒน์ รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) กล่าวว่า ในช่วง 6 เดือนแรก (เม.ย.-ก.ย. 2558) ธนาคารมียอดเงินฝากรวม 1.195 ล้านล้านบาท 
โดยในปีนี้ธนาคารได้ออกสลากออมทรัพย์ ชุดที่ 2 วงเงินเป้าหมายที่ 6 หมื่นล้านบาท หรือเฉลี่ยเดือนละ 5,000 ล้านบาท เปิดจำหน่ายตั้งแต่เดือน ส.ค.ที่ผ่านมา ถึงปัจจุบันมียอดจำหน่ายแล้ว 3.2 หมื่นล้านบาท ส่วนเงินฝากออมทรัพย์ทวีโชค เริ่มตั้งแต่เดือน ก.ย.ถึงต้นเดือน พ.ย.ที่ผ่านมา มียอดเงินฝากเพิ่มขึ้นแล้วกว่า 2,000 ล้านบาท
“เงินฝากปีนี้ไม่ได้ซบเซา สลากทวีโชคคนก็สนใจเยอะ หรือสลากออมทรัพย์ หน่วยละ 100 บาท การตอบรับดี” นายสมศักดิ์ กล่าว